# பொல்லான்

**பொல்லான்**, பதினெட்டாம் நுாற்றாண்டில், தமிழ்நாட்டின் கொங்கு மண்டலத்தில் செயல்பட்ட இந்தியப் போராட்ட வீரர் தீரன் சின்னமலையின் படைத்தளபதிகளில் ஒருவர். ஓடாநிலைக் கோட்டையை தலைநகராகக் கொண்டு தீரன் சின்னமலை, ஆங்கிலேயப் படைகளை எதிர்த்துப் போரிட்டு வந்தார். அந்தப் போர்களில், மூன்றுமுறை மிகப்பெரிய வெற்றியும் பெற்றார். "தீரன் சின்னமலையின் அந்த வெற்றிகளுக்கு முக்கியக் காரணம் 'பொல்லான்' என்ற அவரின் படைத்தளபதியே காரணம்.  

ஒரு முறை கர்னல் ஹாரிஸ், ஒடாநிலை கோட்டையில் முகாமிட்டிருந்த தீரன் சின்னமலையை சுற்றி வளைக்க திட்டமிட்டு பெரும்படையுடன் முற்றுகையிட்டான். இந்த தகவலை பொல்லான் முன்கூட்டியே தீரன் சின்னமலைக்கு தெரிவித்ததுடன், இந்த முறை கர்னல் ஹாரிசை எதிர்ப்பது என்பது நமக்குதான் உயிர்ச்சேதத்தை அதிகம் விளைவிக்கும் ஆகவே கோட்டையை விட்டு தப்பி விடுமாறு எச்சரிக்கை செய்திருந்தார்.தீரன் சின்னமலையும் அப்படியே செயல்பட்டு கோட்டையை காலிசெய்தார்.  

இதை அறியாத கர்னல் ஹாரிஸ் கோட்டைக்குள் நுழையும் போது, பொல்லான் தீரன் சின்னமலைக்கு அனுப்பிய துப்பு பற்றிய தடயம் கிடைத்தது. கர்னல் பொல்லானை பலர் பார்க்க ஓடாநிலைக் கோட்டை அருகே உள்ள ஜெயராமபுரத்தில் துப்பாக்கியால் சுட்டுக் கொன்றான். நாட்டின் சுதந்திரத்திற்காக போராடி ஆங்கிலேயேரால் பொல்லான் சுட்டுக் கொல்லப்பட்ட நாள் 1805 ம் ஆண்டு ஆடி மாதம் முதல் நாளாகும்.  

## ஆங்கிலேயர்களுக்கு எதிரான சண்டைகள்
பொல்லான் அருந்ததியர் சமூகத்தைச் சேர்ந்தவர். ஈரோடுக்கு அருகே உள்ள ஓடாநிலைக் கோட்டையை தலைமை இடமாகக் கொண்டு செயல்பட்ட தீரன் சின்னமலை காவிரிக் கரை, அரச்சலூர், ஓடாநிலைக் கோட்டை ஆகிய மூன்று இடங்களில் பிரித்தானியக் கிழக்கிந்தியக் கம்பெனியின் ஆங்கிலேயப் படைகளை எதிர்த்துப் போரிட்டு, அவர்களை புறமுதுகிட்டு ஓடச்செய்து வெற்றி வாகை சூடினார். தீரனின் படைத்தளபதியாக இருந்த பொல்லான், ஆங்கிலேயர்களிடம் மாறுவேடத்தில் சென்று அவர்களிடம் பணிபுரிந்து கொண்டு, தீரன் சின்னமலைக்கு ஒற்றராகச் செயல்பட்டார். அதோடு ஆங்கிலேயர்களின் பீரங்கிப்படை, போர்தொடுக்கும் நாள், அவர்களின் போர்முறைகள், எத்தனை படைவீரர்கள் உள்ளனர்? அவர்களின் போர்த் தந்திரம் என்ன? போன்ற ரகசியத் தகவல்களைச் சேகரித்து தீரன் சின்னமலைக்கு செருப்புகளில் எழுதிச் செருகி அனுப்பி இருக்கிறார். இதனாலேயே, தீரன் சின்னமலை ஆங்கிலேயர்களை எதிர்த்து நடந்த 1801 ம் வருடம் பவானியில் நடைபெற்ற காவிரி கரையோர போர்,1802 ம் ஆண்டு நடைபெற்ற சென்னிமலை போர்,1803 ம் ஆண்டு நடைபெற்ற அரச்சலுார் போர் ஆகிய மூன்று போர்களிலும் ஆங்கிலேயரை எதிர்த்து தீரன் சின்னமலை வெற்றி பெற்றார். அவரது வெற்றிகளுக்கு எல்லாம் முக்கிய காரணமாக இருந்தவர்தான் தளபதி பொல்லான். இவர் ஒற்றனாக ஆங்கிலப்படைக்குள் ஊடுரூவி ஆங்கிலேயர்களின் போர்த்தந்திரங்கள், அவர்கள் திட்டங்கள்,அவர்களின் ஆயுத பலம் என அனைத்தையும் தீரன் சின்னமலைக்கு தெரிவித்தபடியால் எதிரிகளை எளிதில் களம் கண்டு தீரன் சின்னமலை வெற்றி பெற்றார்.  

இறுதியாக ஆங்கிலேயர்கள் பீரங்கிப் படை மூலம் முற்றுகையிட்டு போர் நடத்தி ஓடாநிலை கோட்டையை தரைமட்டமாகத் தகர்த்தனர். ஆனால், தீரன் சின்னமலை ஓடாநிலை கோட்டையை விட்டு வெளியேறி தப்பினார். அப்போது, ஆங்கிலேயர்கள் ஓடாநிலையில் கைப்பற்றிய பொருட்களில் அதிகமாக இருந்தது செருப்புகள்தான். அவை ஆங்கிலேயர்களுக்கு பலத்த சந்தேகத்தை ஏற்படுத்தியது. செருப்புகளில் இருந்த சங்கேத வார்த்தைகளில் தங்களைப் பற்றிய இரகசியக் குறிப்புகள் இருந்ததைப் பார்த்து, தங்களைப் பற்றிய தகவல்களை செருப்புகள் மூலமாக தீரன் சின்னமலைக்கு பொல்லான் அனுப்பிய உண்மையைக் கண்டறிந்தனர். உடனே பொல்லானை வெள்ளையர்கள் பிடித்து சுட்டுக்கொன்றனர்.  
## வரலாறு
பொல்லான் வாழ்ந்த ஊர் ஈரோடுக்கு அருகே உள்ள [[ஓடாநிலைக் கோட்டைக்கு அண்மையில் உள்ள *பொல்லான்வலசு* என்பது தற்போது *கொல்லான்வலசு* என மாறிவிட்டது. இதுகுறித்த வரலாற்று ஆதாரங்களும், தகவல்களும் சென்னை எழும்பூரில் உள்ள தமிழக அரசின் ஆவணக் காப்பகத்தில் உள்ளது.  
## மணிமண்டபம்
ஈரோடு மாவட்டம், கொடுமுடி ஊராட்சி ஒன்றியத்தில் உள்ள கொங்குடையாம்பாளையம் ஊராட்சியில் உள்ள கொல்லான்வலசு கிராமத்தில் பிறந்த இந்திய விடுதலைப் போராட்ட வீரர் பொல்லானுக்கு மணிமண்டபம் அமைக்க தமிழ்நாடு அரசுக்கு அருந்ததியர் சமூகத்தினர் தொடர்ந்து கோரிக்கை வைத்து வருகின்றனர்.